Sarajevske ruže
Sarajevske ruže su memorijalna obilježja u spomen ubijenim građanima tokom opsade Sarajeva. Nastale su tako što su krateri u asfaltu i pločnicima, nastali granatiranjem grada, nakon rata popunjeni masom crvene boje. Simbolično su nazvane sarajevske ruže jer su podsjećale na ružu otrgnutih latica, simbolizirajući prolivenu krv nevinih civila. U mnogim dijelovima grada, mjesta gdje je usljed eksplozije granata stradalo više nevinih građana označena su tako da su otisci granata na asfaltu popunjeni masom crvene boje. Te crvene sarajevske ruže koje su simbol stradanja, vremenom se uklanjaju tako da ih je danas sve manje.